REGLEMENTAREA PEDEPSEI CU ÎNCHISOARE CONTRAVENŢIONALĂ ÎN BELGIA ŞI MAREA BRITANIE 

Procedura prin care este angajată răspunderea contravenţională a unei persoane prezintă particularităţi semnificative de la un sistem juridic la altul, astfel încât, sancţionarea contravenţiei este făcută în anumite state după regulile procedurii penale, în timp ce în alte state sancţionarea acestora este reglementată printr-o procedură specială. 

În ultima vreme, tendinţa în materie de contravenţii este aceea de depenalizare, fiind acceptată şi de jurisprudenţa Curţii Europene a Drepturilor Omului. S-a considerat, astfel, că datorită numărului mare de infracţiuni uşoare, un stat contractant are libertatea de a găsi raţiuni suficient de puternice pentru a introduce un sistem prin care organele de jurisdicţie să fie degrevate de obligaţia de a sancţiona asemenea fapte.

În cele ce urmează vom prezenta succcint aspecte legate de modul de aplicare a pedepsei cu închisoare contravenţională şi organele competente în Belgia şi Marea Britanie - state europene unde există acest tip de pedeapsă.
În Belgia, dreptul penal distinge trei mari categorii de infracţiuni : crima, delictul şi contravenţia, natura lor fiind stabilită în funcţie de sancţiunea aplicată.
Contravenţia poate fi sancţionată, în funcţie de gravitatea faptei, cu privare de libertate pentru o perioadă cuprinsă între 1 şi 7 zile, ore de muncă în folosul comunităţii şi/sau cu amendă.
Astfel, conform art.37 C. pen., dacă fapta comisă este de natură a atrage amenda penală sau pedeapsa corecţională, judecătorul poate decide condamnarea la efectuarea pedepsei prin muncă. Durata pedepsei prin muncă nu poate fi mai mică de 20 de ore sau să depăşească 300 de ore muncă.
 De asemenea, judecătorul poate da indicaţii privind conţinutul concret al pedepsei prin muncă. Acestă pedeapsă nu poate fi efectuată decât în cadrul serviciilor publice ale statului, ale unităţilor administrativ-teritoriale ori în cadrul fundaţiilor şi asociaţiilor fară scop lucrativ.
Executarea pedepsei prin ore de muncă este verificată de către o comisie de probaţiune de la locul de reşedinţă al condamnatului.
În această materie, poliţia îndeplineşte atât o funcţie judiciară, cât şi una administrativă. În cadrul exercitării funcţiei administrative, poliţia are în atribuţii să menţină ordinea şi să prevină infracţiunile, fiind subordonată Ministerului de Interne al Poliţiei Federale şi autorităţilor locale.

În exercitarea funcţiei judiciare, poliţia are ca misiuni constatarea contravenţiilor, cercetarea şi arestarea suspecţilor etc, toate acestea subscrise instanţelor judecătoreşti şi în strânsă colaborare cu procurorii generali de pe lângă aceste instanţe.  

Tribunalul de poliţie este autoritatea competentă în materie de contravenţii şi delicte contravenţionale (infracţiunile comise cu circumstanţe atenuante, asimilate contravenţiilor).
În ceea ce priveşte modul de constatare a contravenţiei, procedura caracteristică este procesul-verbal însoţit de un formular special care se întoarce la autoritatea emitentă în cazul contestării în termen de 15 zile de la comunicare
. 
Procesul-verbal este principalul mijloc de probă pe baza căruia este iniţiată procedura judiciară.

În cazul în care se contestă contravenţia, în termen de 15 zile de la comunicare, formularul care însoţeşte procesul verbal de contravenţie se retrimite autorităţii emitente.

Dacă fapta este recunoscută, procesul verbal de constatare a contravenţiei se transmite de către autoritatea emitentă către Tribunalul de poliţie, care emite o citaţie pe numele contravenientului. 

· Autorităţile competente să constate contravenţia pot fi:

· poliţia (art. 1 Cod penal);

· agenţi ai gărzii de mediu (în domeniul silvic şi agricol), care remit procesul verbal de constatare a contravenţiei unui agent de poliţie care are calitatea de ofiţer de poliţie judiciară;

· agenţi desemnaţi să constate contravenţiile în materie de irigaţii (Cod judiciar, art. 601) – (competenţa în stabilirea sancţiunii este a judecătorului de pace);

· agenţi desemnaţi să constate contravenţii în materie de siguranţa sanitară a animalelor domestice şi a insectelor dăunătoare (competenţa în stabilirea sancţiunii este a judecătorului de pace);

· alte autorităţi, stabilite conform legii.
În Marea Britanie, distincţia între felonies şi misdemeanours a fost eliminată în 1967 şi înlocuită de o distincţie esenţialmente procedurală, aceea dintre arrestable offences şi nonarrestables offences, primele fiind infracţiuni cărora li se aplică pedeapsa cu închisoarea peste 5 ani şi permiţând o arestare fără mandat. 

Dreptul englez cunoaşte şi o a doua distincţie. Este distincţia între summary offences şi indictable offences. Primele sunt infracţiuni judecate de Judecătorii de pace, după o procedură simplă. Aceste infracţiuni sunt mai puţin grave, au pedepse mai uşoare şi se prescriu după 6 luni. Acestea sunt practic contravenţiile din sistemul romano-germanic fiind pedepsite cu până la 6 luni închisoare sau cu amendă de până la 2000 de lire sterline (în această categorie intră, de exemplu, conducerea unui autovehicul sub influenţa băuturilor alcoolice). 

A doua categorie este reprezentată de infracţiuni judecate de Curtea cu juri, după o procedură normală, după ce se face o anchetă preliminară, finalizându-se cu un act de acuzare (indict​ment). Aceste infracţiuni sunt mai grave, au pedepse mai severe şi sunt imprescriptibile. Lucrurile sunt mai complexe decât această distincţie dualistă şi complicate de existenţa unei categorii intermediare, offenees triable either way: este vorba de infracţiuni care pot fi judecate de judecătorul de pace sau de curtea cu juri, judecătorul de pace fiind competent cu dubla condiţie ca acuzatul să fi optat în favoarea judecătorului de pace, iar acesta din urmă să nu fi considerat că infracţiunea e prea gravă şi nu e de competenţa sa (se pedepsesc cu închisoare de până la 6 luni şi amenda de 2.000 de lire sterline). 
Autorităţile de reglementare din Marea Britanie au stabilite un cadru de lucru complex, pentru a decide situaţiile în care prevederile legale sunt încălcate.

Contravenţiile sunt constatate, în general, de agenţi autorizaţi ai instituţiilor centrale sau locale ale statului sau în legătură cu acestea, având atribuţii specifice reglementate prin diferite acte normative. În majoritatea cazurilor, aceşti agenţi constatatori sunt: 

· funcţionari autorizaţi ai organelor locale;

· angajaţi ai poliţiei comunitare sau persoane acreditate potrivit Legii privind Reforma Poliţiei (2002);

· angajaţi ai diferitelor agenţii guvernamentale, prin agenţii săi acreditaţi;

· agenţi autorizaţi ai autorităţilor centrale sau locale sau alte persoane autorizate cu care aceste autorităţi au acorduri de colaborare sau de contractare.  
� „formulaire a renvoyer en cas de contestation endeans les 15 jours".

